I hele syv år har ambulancen spillet en særlig rolle i Rasmus Sørensens liv. I alle de år har han arbejdet som ambulanceredder, og for ét år siden blev han også uddannet behandler. Men nu overvejer han at skifte ambulancen ud med sit tidligere arbejde som tømrer. Han frygter nemlig at skulle gå op mod 10 procent ned i løn om året, når Region Nordjylland hjemtager en del af ambulancekørslen i landsdelen. Det sker fra april næste år, og det betyder, at Falck-redderne skal over på en ny overenskomst. - Det er ikke en rar situation at stå i, fordi det er jo borgerne, vi svigter i sidste ende. Det har vi ikke lyst til, men skal jeg svigte min familie ved at gå så meget ned i løn?, spørger Rasmusen Sørensen. Vilkårene skal være ordentlige I dag hører Falck-redderne under fagforeningen 3F, men når regionen overtager opgaven, vil de høre under FOA. Ifølge Rasmus Sørensen tjener en redder mellem 300.000 og 450.000 kroner årligt, og den løn er han tilfreds med. Han spørger ikke efter flere penge. Han ønsker blot den løn, han får i dag. - Jeg synes, at det er meget urimeligt, siger Rasmus Sørensen og understreger, at han meget gerne vil arbejde for regionen, hvis det er på ordentlige vilkår. Vækker bekymring flere steder Også hos Falcks fællestillidsrepræsentant i Region Nord er der bekymring. Torkild Hedehus frygter, hvad hjemtagelsen af ambulancekørslen vil betyde for hans medlemmer. - Den utryghed, det her giver, er der nogen, der ikke kan være i, så de vil begynde at kigge sig om efter noget andet, siger Torkild Hedehus. Når Region Nordjylland skal stå for ambulancekørslen, forventer man, at man vil spare cirka 26 millioner kroner årligt. Forhandler begynder i næste uge Men kritikken er klar fra Venstres regionsrådsmedlem Martin Bech, der i løbet af de seneste dage er blevet kontaktet mellem fem og seks gange af frustrerede Falck-reddere. - Nu tegner der sig et billede af, at det bliver et valg mellem at opretholde de her 26 millioner kroner i besparelse, eller om de her reddere skal gå betydeligt ned i løn, siger Martin Bech. I næste uge skal begynder lønforhandlingerne mellem regionen og FOA, og Rasmus Sørensen har et stort håb om, at det kommer til at rykke noget, fordi han ønsker ikke at forlade ambulancen. - Jeg vil da være ked af at skulle gå ud og være tømrer igen. Men det kan være, at de tvinger mig, siger Rasmus Sørensen.

Opsummering:
Fra april næste år hjemtager Region Nordjylland ambulancekørslen i landsdelen, og dermed skal redderne over på en ny overenskomst.